Cempala Kuneng
Oleh : T.A. Sakti
Nyangle Deideikhueng udep dalam gle
Jinoe hanale tango suwara
Saleh ka langka saleh cit tanle
Ka habeh mate punah lam donya
Thon tujoh limong(1975) mantong lon pike
Lon ula-ili Lammeulo-Banda
Toe Cinta Alam riyoh bukonle
Deideikhueng meusya-e dicong bak Sala
Deideikhueng gampong jinoe pih hanle
Jameun jimeusu cong Tufah raya
Ji peugah rab khueng ie krueng tho reule
Bek pula Campli ngon sibu hana
Cicem Keureunda cit binatang gle
Bak ulee lambeng lagee keureunda
Dum ureueng gampong geulisah hate
Meunyo teukeudi cicem nyan teuka
Jiba peunyaket le ureueng mate
Kheun Apa Tahe duek lampoh Poja
Jinoe cicem nyan leupah meuseuke
Meusiblet tanle u gampong teuka
Cempala Kuneng jameun ka tanle
Tinggai nan Bambi situs keu tanda
Heli Gubernur Aceh geubohnan tamse
Ngat mudah rabe duson ngon kuta
Bambi Cempala Kuneng nama geu-uke
Gampong toe Sigli Tijue seureuta
Helikopter Gubernur meunan cit sare
Cempala Kuneng geurasi nama
Po cicem Putput garang bukonle
Watee ji meusu peukeumang dada
Raya that taga ji meusu sabe
Badan jih keuce ube Tulo na
“Putput !!” ji meusu tanggoe trok ugle
Sang leukang hate soedong dilingka
Jidong lambong that dheun Bayu mate
Putput su singke jinoe ka langka
Di cicem Nusok sibok ngon tangke
Bineh krueng sabe raseuki jimita
Eumpeuen jih eungkot lam krueng jirabe
Jisok lajule peuwoe ubak Ma
Nusok bak iku meugantung sabe
Badan rab ube Pocicempala
Jipo taloe krueng jingieng Gro Bace
Jinoe meuseuke sabab ka langka
Kireman : T.A. Sakti
Banda Aceh
ace_Latn zsm_Latn ace_Latn srd_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn